KIRJALLINEN KYSYMYS E-2546/99

esittäjä(t): Guido Podestà (PPE-DE) neuvostolle

(22. joulukuuta 1999)

Aihe: Entiset rajakaupungit

Euroopan komission useiden pääosastojen virkamiesten yhdessä laatimasta pitkästä ja erinomaisesta tutkimuksesta käy ilmi, ettei Euroopan unionin toimielimissä ole tehty minkäänlaista tutkimusta

kaikista niistä taloudellisista ja alueellisista järjestelyistä, joiden sosioekonomisen olemassaolon perusta toisin sanoen maantieteelliset rajat katosi yhteisten sisämarkkinoiden luomisen ja ennen kaikkea Schengenin sopimuksen voimaantulon myötä.

Kannatamme varmasti kaikki yhä yhtenäisempää Euroopan unionia, mutta meidän täytyy ehdottomasti myös kunnioittaa kaikkien Euroopan unionin kansalaisten tarpeita. Schengenin sopimuksen tullessa voimaan yhteisö puuttui asiaan ainoastaan laatimalla tullivirkamiesten liikkuvuutta koskevan erityisen suunnitelman, mutta mitään ei tehty niiden hyväksi, joiden toiminta muutoin tavalla tai toisella liittyi rajojen olemassaoloon.

Eikö neuvoston mielestä olisi välttämätöntä tehdä mitä pikimmin perusteellinen arvio näiden Euroopan unionin erityisalueiden tarpeista?

Eikö komission mielestä olisi suotavaa antaa erityistä huoltoa ja rahallista tukea niille, jotka lyhyessä ajassa joutuvat kärsimään yhtenäismarkkinoiden voimaantulosta?

Vastaus

(14. helmikuuta 2000)

1. Neuvosto on tietoinen unionin raja-alueita koskevista ongelmista ja arvioi arvoisan parlamentin tavoin, että näiden alueiden erityistarpeet on otettava huomioon.

2. Tähän mennessä kymmenen unionin jäsenvaltiota on poistanut henkilötarkastukset sisärajoilla Schengenin säännöstön soveltamisen yhteydessä.

Vaikka toimenpide on mahdollistanut henkilöiden vapaan liikkuvuuden, se ei kuitenkaan ole johtanut raja-alueiden toimivaltaisten viranomaisten poistumiseen. Schengen-yhteistyöhön osallistuvien valtioiden soveltamassa säännöstössä määrätään poliisi- ja oikeusyhteistyön tehostamisesta. Schengenin yleissopimuksen 39 artiklassa ja sitä seuraavissa artikloissa vahvistetaan poliisiyhteistyön perusteet ja kehotetaan valtioita tekemään sopimuksia rajoittamatta nykyisten tai tulevien pitemmälle menevien kahdenvälisten sopimusten soveltamista sellaisten sopimuspuolten välillä, joilla on yhteinen raja. Yhteistyöhön sisältyy jo määräyksiä, jotka koskevat takaa-ajoa ja valvontaa sekä tiedonvälityksen tehostamista, erityisesti lähettämällä yhteyshenkilöitä.

Säännöstöä on sovellettu raja-alueilla eri muodoissa, muun muassa yhteisinä poliisiasemina tai poliisi- ja tulliviranomaisten yhteistyökeskuksina. Ne vastaavat tärkeistä tehtävistä, esimerkiksi tietojen keruusta ja vaihdosta, yhteistyöstä laittomasti maassa oleskelevien ulkomaalaisten poistamiseksi, turvapaikanhakijoiden takaisinottamisesta jne.

3. Lisäksi komissio korostaa äskettäisessä Interreg-aloitetta koskevassa ehdotuksessa tiedonannoksi, että raja-alueet ovat usein jääneet huomiotta kansallisessa politiikassa, minkä vuoksi niistä on taloudellisessa mielessä tullut maan syrjäseutua.

Vaikka yhtenäismarkkinoiden ja EMUn myötä tilanne on parantunut, ponnisteluja on vielä jatkettava yhteistyön tehostamiseksi raja-alueiden yhteiseksi eduksi.

4. Euroopan unioni osallistuu yhteisön Interreg-aloitteen puitteissa rahoitukseen yhteisten toimien edistämiseksi pk-yritysten, opetuksen, koulutuksen ja kulttuurivaihdon, raja-alueiden kansanterveyden, ympäristönsuojelun ja ympäristön parantamisen, energiaverkkojen, liikenteen ja televiestinnän sekä yhteisten hallintojärjestelmien ja rajat ylittävien ja ylikansallisten elinten kehittämisen alalla.

5. Interreg käytti ohjelmakaudella 19941999 2 600 miljoonaa euroa rahoittaakseen rajat ylittävää yhteistyötä koskevan otsakkeen menoja.

Interreg-aloitteen (ohjelmakausi 20002006) uuden vaiheen, eli sen A-osion, tavoitteena on myös yhteistyö raja-alueiden alueellisten yhteisöjen välillä, jotta voitaisiin kehittää rajat ylittäviä taloudellisia ja sosiaalisia keskuksia kestävään alueelliseen kehitykseen perustuvien yhteisten strategioiden avulla.

Euroopan aluekehitysrahaston Interregille myöntämä kokonaisrahoitus ohjelmakaudella 20002006 on 4 875 miljoonaa euroa. Rahoitusosuuden enimmäismääräksi on asetettu 75 prosenttia tavoitteen 1 mukaisilla alueilla toteuttavien hankkeiden ja ohjelmien kokonaiskustannuksista ja vähintään 50 prosenttia muualla. Jäsenvaltioiden on lisäksi varattava 5080 prosenttia Interreg-aloitteelle tarkoitetuista kokonaismäärärahoista rajat ylittävään yhteistyöhön.

Raja-alueiden huollon ja rahallisen tuen osalta neuvosto pyytää arvoisaa parlamentin jäsentä kiinnittämään huomiota rakennerahastojen, erityisesti yhteisön Interreg-aloitteen, yhteydessä toteutettuihin toimiin, jotka koskevat raja-alueiden kehittämistä. Sisärajojen poistamisen yhteydessä tämän rakennepoliittisen välineen tarjoamia rahoitusmahdollisuuksia käytettiin paljon hyväksi.